ოქტავიო პასი

ოქტავიო პას ლოსანო (ესპ. Octavio Paz Lozano; დ. 31 მელახი, 1914, მეხიკო, მექსიკა — ღ. 19 პირელი, 1988, მეხიკო, მექსიკა) — მექსიკარი პოეტი, ჭარუ დო დიპლომატი, ნობელიშ პრემიაშ ლაურეატი ლიტერატურაშ დარგის 1990 წანას.

ოქტავიო პასიქ დებადჷ მეხიკოს. თიშ მუმა შინელი მექსიკარი რევოლუციონერიშ ემილიანო საპატაშ მაჸალე რდჷ. მექსიკაშ რევოლუციაშ უკულ პასეფიშ ფანიაქ ოცხოვრებშა ლოს-ანჯელესიშა მიდართჷ. ჭიჭე ხანიშ უკულ კინ მექსიკაშა დირთეს. ოქტავიო პასიქ ლიტერატურათ ბაღანობაშე დეინტერესჷ. 1920-იან წანეფს დაინტერესებული რდჷ ესპანარი პოეტეფიშ: ხერარდო დიეგოშ, ხუან რამონ ხიმენესიშ დო ანტონიო მაჩადოშ პოეზიათ. ჸათე პოეტეფიშ ნახანდეფს დიდი გოლინა უღუდჷ ოქტავიო პასიშ ლიტერატურულ კარიერაშო უკულიან წანეფს. პასიქ მაართა პოეტური კრებული 1930-იან წანეფს გჷმაბჟინუ. 1933 წანას გიშართჷ პასიშ პოეტურ კრებულქ "ტყარი თუთა". 

ოქტავიო პასი გურაფულენდჷ მეხიკოშ ერუანულ უნივერსიტეტის. სტუდენტობაშ პერიოდის პაბლო ნერუდაშ პოეზიათ რდჷ დაინტერესებული. 1936 წანას პასიქ უნივერსიტეტის გურაფა მიოტუ დო ნოღა მერიდაშ ართ-ართ სკოლას ქიდიჭყჷ მუშობა. სკოლას უმოსო გლეხეფიშ დო მუშეფიშ ბაღანეფი გურაფულენდეს. სკოლაშ მუშობაშ ბორჯის დიჭყჷ პასიქ მუში ართ-ართი ამბიციური პოემაშ, "ქუა დო პეულეფიშ შქას" ჭარუა.

ოქტავიო პასი 1937 წანას მონაწილენდჷ ჭარუეფიშ საირქიანო კონგრესის. კონგრესი იმანჯებუდჷ ვალენსიას, ბარსელონას დო მადრიდის. კონგრესიშ თარი თემა რდჷ ინტელექტუალეფიშ პოზიცია ესპანეთიშ ომენოღალე ლჷმაშ ბორჯის. კონგრესიშ მაკათურეფი რდეს გიშარჩქინელი ავტორეფი: ანდრე მალრო, ერნესტ ჰემინგუეი, პაბლო ნერუდა, სტივენ სპენდერი დო შხვეფი. მექსიკაშა დორთინაშ უკული, პასიქ დარსხუ ლიტერატურული ჟურნალი Taller, სოდეთ 1941 წანაშა ქომუშენდჷ. 1943 წანას პასიქ მიპალუ გუგენჰაიმიშ სტიპენდია დო ოგურაფუშა კალიფორნიაშ უნივერსიტეტიშა მიდართჷ. ჟირ წანაშ უკულ პასიქ დიპლომატიური კარიერა ქიდიჭყჷ. დიპლომატიური მისიეფით რდჷ ნიუ-იორკის, პარიზის, ინდოეთის, ტოკიოს, ჟენევას. მექსიკაშა 1954 წანას დირთჷ. მექსიკას, 1957 წანას პასიქ ჭარუ თიშ არძაშე უმოსო შინელი პოემა "ბჟაშ ქუა". 1959 წანას პასიქ კინ საფრანგეთიშა მიდართჷ დო დიპლომატიურ კარიერას დართჷ. 1962 წანაშე რდჷ მექსიკაშ ელჩი ინდოეთის. მექსიკაშა 1968 წანას დირთჷ დო დიპლომატიური კარიერა ხოლო გათუ. 1969-1970 წანეფს პასი მუშენდჷ კემბრიჯიშ უნივერსიტეტიშ პროფესორო დო 1972-1974 წანეფს კორნელიშ უნივერსიტეტის. ართ პერიოდის ლექციეფს კითხულენდჷ ჰარვარდიშ უნივერსიტეტის ხოლო. 1975 წანას ოქტავიო პასიქ დარსხუ ლიტერატურული ჟურნალი "Vuelta", ნამუშ რედაქტორი ღურაშახ რდჷ. პასიშ ღურაშ უკულ ჟურნალქ დიკილჷ. ოქტავიო პასიქ ღურუ კიბოთ 1998 წანაშ 19 პირელს, 84 წანერქ. 

ოქტავიო პასიშ ნაჭარეფი ორხველუდჷ უმოსო სიურრეალიზმიშ დო ეგზისტენციალიზმიშ ლიტერატურულ ჸარაფეფს. პასი რე ავტორი შხვადოშხვა ლერსეფიშ, პოემეფიშ, ესსეეფიშ, ანთოლოგიური კრებულეფიშ დო ნათანგეფიშ. პასი რდჷ ნობელიშ პრემიაშ, იერუსალიმიშ პრემიაშ, სერვანტესიშ პრემიაშ, ნეიშტადტიშ საირქიანო ლიტერატურული პრემიაშ დო შხვა ჯილდოეფიშ ლაურეატი.

პოეტური კრებულეფი
 1933: Luna silvestre
 1936: No pasarán!
 1937: Raíz del hombre
 1937: Bajo tu clara sombra y otros poemas sobre España
 1941: Entre la piedra y la flor
 1942: A la orilla del mundo, compilation
 1949: Libertad bajo palabra
 1950: El laberinto de la soledad 
 1954: Semillas para un himno
 1957: Piedra de Sol 
 1958: La estación violenta
 1962: Salamandra (1958–1961)
 1965: Viento entero
 1967: Blanco
 1968: Discos visuales
 1969: Ladera Este (1962–1968)
 1969: La centena (1935–1968)
 1971: Topoemas
 1972: Renga
 1974: El mono gramático
 1975: Pasado en claro
 1976: Vuelta
 1979: Hijos del aire
 1979: Poemas (1935–1975)
 1985: Prueba del nueve
 1987:  Árbol adentro (1976–1987)
 1989: El fuego de cada día

რესურსეფი ინტერნეტის

 Zona Octavio Paz
 Nobel museum biography and list of works
 Boletin Octavio Paz
 "Octavio Paz" The Art of Poetry No. 42 Summer 1991 The Paris Review

კატეგორია:მექსიკარეფი
კატეგორია:მექსიკარი პოეტეფი
კატეგორია:ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ლიტერატურაშ დარგის
კატეგორია:მექსიკარი ნობელიშ პრემიაშ ლაურეატეფი
კატეგორია:დუნაბადი 1914
კატეგორია:ნაღურა 1998